J. Kužma, poslanec: (2002-02-05):
I. Presperín, podpredseda NR SR: Budeme hlasovať. Hlasujte, páni poslanci, o predloženom návrhu ako o celku! Nechaj tak. (Hlasovanie.) Prítomných 83 poslancov, za 70, proti 2, zdržalo sa 7, nehlasovali 4. Konštatujem, že sme schválili návrh skupiny poslancov Národnej rady na vydanie zákona, ktorým sa mení a dopĺňa zákon Národnej rady Slovenskej republiky č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam. Ďalej budeme hlasovať o prerokovaných návrhoch. Ako o prvom budeme hlasovať o zákone z 9. novembra 2001, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky , ktorý ste mali ako tlač 1280. Spoločným spravodajcom je poslanec Maňka. Pýtam sa, pán spravodajca, či môžeme pristúpiť k hlasovaniu. Upozorňujem, že na prijatie zákona vráteného prezidentom Slovenskej republiky je potrebný súhlas nadpolovičnej väčšiny všetkých poslancov podľa čl. 84 ods. 3 Ústavy Slovenskej republiky. V súlade s § 37 ods. 2 zákona o rokovacom poriadku v takomto prípade Národná rada môže schváliť pozmeňujúci a doplňujúci návrh len takouto väčšinou. Prosím spravodajcu, aby hlasovanie uviedol. Poprosím vás, páni poslanci, o väčší pokoj v rokovacej sále. V. Maňka, poslanec: Vážený pán predsedajúci, vážené kolegyne, vážení kolegovia, v rozprave k tomuto návrhu zákona nezaznel žiadny pozmeňujúci návrh, preto budeme hlasovať o bodoch spoločnej správy, a to dvoma hlasovaniami. K bodom 2 až 10 - gestorský výbor tieto body odporúča schváliť, budeme o nich hlasovať jedným hlasovaním. I. Presperín, podpredseda NR SR: Dávam hlasovať o bodoch 2 až 10 zo spoločnej správy gestorského výboru s odporučením gestorského výboru schváliť. (Hlasovanie.) 110 prítomných poslancov, za 85, proti nikto, zdržalo sa 14, nehlasovalo 11. Konštatujem, že body 2 až 10 zo spoločnej správy boli schválené. Prosím, ďalej. V. Maňka, poslanec: Budeme hlasovať o bode č. 1 zo spoločnej správy, kde gestorský výbor odporúča neschváliť. I. Presperín, podpredseda NR SR: Hlasujeme o bode č. 1 zo spoločnej správy s odporučením gestorského výboru neschváliť. (Hlasovanie.) Prítomných 119, za 27, proti 62, zdržalo sa 28, nehlasovali 2 poslanci. Návrh gestorského výboru sme neschválili. Prosím, ďalej. V. Maňka, poslanec: Vážený pán predsedajúci, to sú všetky návrhy zo spoločnej správy, preto môžeme hlasovať o tom, že postúpime tento návrh zákona do tretieho čítania. I. Presperín, podpredseda NR SR: Pristúpime teda k tretiemu čítaniu o tomto vrátenom zákone. Otváram rozpravu v rámci tretieho čítania a pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že nie. Vyhlasujem rozpravu za skončenú. Budeme hlasovať o vrátenom zákone ako o celku, či Národná rada Slovenskej republiky uvedený zákon po opätovnom prerokovaní schvaľuje. Hlasujte, prosím, o tomto návrhu. Hlasujte. Upozorňujem, že je potrebných minimálne 76 hlasov. (Hlasovanie.) Prítomných poslancov 119, za 98, proti 1, zdržalo sa 17, nehlasovali 3. Konštatujem, že Národná rada Slovenskej republiky po opätovnom prerokovaní schválila zákon, ktorým sa mení a dopĺňa zákon Národnej rady Slovenskej republiky č. 318/1992 Zb. o dani z dedičstva, dani z darovania a dani z prevodu a prechodu nehnuteľnosti v znení neskorších predpisov. Nasleduje hlasovanie o zákone z 11. decembra 2001 o dohľade nad finančným trhom a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 1300). Spoločným spravodajcom bol takisto pán poslanec Maňka. Pýtam sa, pán spravodajca, či môžeme pristúpiť k hlasovaniu. Prečítam znova, na prijatie zákona vráteného prezidentom Slovenskej republiky je potrebný súhlas nadpolovičnej väčšiny všetkých poslancov. Prosím, pán spravodajca, aby ste hlasovanie uviedli. V. Maňka, poslanec: V rozprave nezaznel k tomuto návrhu žiadny pozmeňujúci návrh, preto budeme opäť hlasovať k bodom spoločnej správy. V spoločnej správe je 5 bodov, všetkých 5 bodov gestorský výbor odporúča schváliť. Odporúčam hlasovať jedným hlasovaním o všetkých piatich bodoch. I. Presperín, podpredseda NR SR: Hlasujeme o všetkých bodoch spoločnej správy, kde je odporučenie gestorského výboru schváliť. Hlasujte. (Hlasovanie.) Prítomných 121 poslancov, za 113, proti 2, zdržalo sa 5, nehlasoval 1. Konštatujem, že tieto návrhy boli schválené. Prosím, ďalej. V. Maňka, poslanec: To sú všetky pozmeňujúce návrhy, preto môžeme tento návrh zákona prerokovať v treťom čítaní. I. Presperín, podpredseda NR SR: Pristúpime teda k tretiemu čítaniu o tomto vrátenom zákone. Otváram rozpravu v rámci tretieho čítania a pýtam sa, či chce niekto z poslancov podať návrh podľa § 85 zákona o rokovacom poriadku. Konštatujem, že nie. Vyhlasujem rozpravu za skončenú. Budeme hlasovať o vrátenom zákone ako o celku, či Národná rada Slovenskej republiky uvedený zákon po opätovnom prerokovaní schvaľuje. Prosím, hlasujte. Hlasujte o návrhu zákona ako o celku. (Hlasovanie.) Prítomných poslancov v rokovacej sále je v tejto chvíli 123, za 122, proti nikto, zdržal sa 1, hlasovali všetci poslanci. Konštatujem, že Národná rada Slovenskej republiky po opätovnom prerokovaní schválila zákon o dohľade nad finančným trhom a o zmene a doplnení niektorých zákonov. Nasleduje hlasovanie o zákone z 29. novembra 2001, ktorým sa dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky , ktorý ste mali ako tlač 1292. Spoločným spravodajcom bol pán poslanec Langoš. Prosím, aby sa ujal slova a pýtam sa, pán spravodajca, či môžeme pristúpiť k hlasovaniu. Opäť uvádzam, že na prijatie zákona vráteného prezidentom Slovenskej republiky je potrebný súhlas nadpolovičnej väčšiny všetkých poslancov. Prosím. J. Langoš, poslanec: Ďakujem za slovo, pán predsedajúci, môžeme pristúpiť k hlasovaniu, ale rád by som ešte upozornil, že prezident Slovenskej republiky navrhuje zákon ako celok neschváliť. V prípade schválenia navrhuje, aby čl. 2 znel takto: „Tento zákon nadobúda účinnosť 1. marca 2002“. Gestorský výbor, výbor pre obranu a bezpečnosť navrhuje zmeniť účinnosť zákona a schváliť zákon v konečnom hlasovaní, zákon ako celok s touto účinnosťou. Teda navrhujem, aby sme hlasovali o zmene účinnosti, o znení čl. 2: „Tento zákon nadobúda účinnosť 1. marca 2002.“ I. Presperín, podpredseda NR SR: Prosím, budeme hlasovať o predloženom návrhu pána spravodajcu. (Hlasovanie.) Prítomných 115 poslancov, za 92, proti 2, zdržalo sa 20, nehlasoval 1. Konštatujem, že tento návrh bol schválený. Ďalej, pán poslanec. J. Langoš, poslanec: To je všetko, pán predsedajúci. Navrhujem požiadať snemovňu o prerokovanie zákona v treťom čítaní. I. Presperín, podpredseda NR SR: Pristúpime teda k tretiemu čítaniu o tomto vrátenom zákone. Otváram rozpravu v rámci tretieho čítania. Pýtam sa, či chce niekto z poslancov podať návrh podľa § 85 zákona o rokovacom poriadku. Konštatujem, že nie. Vyhlasujem rozpravu za skončenú. Budeme hlasovať? J. Langoš, poslanec: Áno, pán predsedajúci, gestorský výbor navrhuje, aby sme tento zákon opäť schválili ako celok so schváleným pozmeňujúcim návrhom. I. Presperín, podpredseda NR SR: Prosím, páni poslanci, hlasujte o tomto návrhu. (Hlasovanie.) Konštatujem výsledok hlasovania. Prítomných 122, za 99, proti 1, zdržalo sa 19, nehlasovali 3. Konštatujem, že Národná rada Slovenskej republiky po opätovnom prerokovaní schválila novelu zákona 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov. Nasleduje hlasovanie v prvom čítaní o vládnom návrhu zákona o rozhodcovskom konaní , tlač 1294, kde bol spravodajcom pán poslanec Ivanko. A. Ivanko, poslanec: Ďakujem za slovo. Vážený pán predsedajúci, dajte hlasovať najprv o odporúčaní, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku v znení neskorších predpisov na tom, že vládny návrh zákona prerokuje v druhom čítaní. I. Presperín, podpredseda NR SR: Hlasujeme. Hlasujme. (Hlasovanie.) Prítomných poslancov 120, za 119, proti nikto, zdržal sa 1, hlasovali všetci. Konštatujem, že Národná rada sa uzniesla, že tento vládny návrh zákona prerokuje v druhom čítaní. Prosím, druhé hlasovanie. A. Ivanko, poslanec: Ďakujem, pán predsedajúci. Ďalej odporúčam prideliť vládny návrh zákona o rozhodcovskom konaní, tlač 1294, na prerokovanie týmto výborom: ústavnoprávnemu výboru, Výboru Národnej rady pre hospodárstvo, privatizáciu a podnikanie a Výboru Národnej rady pre pôdohospodárstvo. Ďalej odporúčam výborom, ktorým bol vládny návrh zákona pridelený, aby ho prerokovali v lehote do 8. marca 2002 a gestorský výbor, ktorý navrhujem, ústavnoprávny výbor, aby ho prerokoval v lehote do 11. marca 2002. Pán predsedajúci, dajte hlasovať. I. Presperín, podpredseda NR SR: Hlasujeme, páni a dámy, hlasujte, prosím. Hlasujme! (Hlasovanie.) Prítomných poslancov v rokovacej sále 117, za 114, proti nikto, zdržal sa 0, nehlasovali 3. Konštatujem, že Národná rada pridelila návrh zákona výborom, určila gestorský výbor a lehotu výborom na prerokovanie návrhu zákona v druhom čítaní. Pristúpime k hlasovaniu o návrhu vlády na odvolanie zástupcov štátu z Predstavenstva Národného úradu práce a na voľbu zástupcov štátu za členov Predstavenstva NÚP , tlač 1222. Prosím pána Mesiarika, aby zaujal miesto určené pre spravodajcov výborov. Dávam hlasovať najskôr o návrhu výboru pre sociálne veci a bývanie, aby sme o odvolaní a o voľbe členov Predstavenstva Národného úradu práce hlasovali verejne. Prosím, keby ste hlasovali o tomto mojom návrhu. Hlasujte, aby sme hlasovali o odvolaní členov predstavenstva verejne, nie tajne. Hlasujte, prosím. (Hlasovanie.) Prítomných poslancov 117, za 91, proti 5, zdržalo sa 16, nehlasovalo 5. Konštatujem, že o týchto návrhoch budeme hlasovať verejne. Najskôr budeme hlasovať o návrhu na odvolanie zástupcov štátu z Predstavenstva NÚP, ako sú uvedení v časti A návrhu uznesenia Národnej rady. Pán spravodajca, prosím, zobral som vám slovo. Buďte taký dobrý, keby ste to uviedli. M. Mesiarik, poslanec: Áno, ďakujem za slovo. Pán podpredseda, dajte hlasovať o tom, že podľa § 8 ods. 2 zákona 387/1966 Z. z. o zamestnanosti Národná rada odvoláva z Predstavenstva Národného úradu práce zástupcov štátu Štefana Lednára a Vojtecha Mozgaya. I. Presperín, podpredseda NR SR: Dávam hlasovať o tomto návrhu. Hlasujte, prosím. Hlasujte. (Hlasovanie.) Prítomných 119 poslancov, za 75, proti 1, zdržalo sa 39, nehlasovali 4. Konštatujem, že Národná rada Slovenskej republiky odvolala zástupcov štátu Štefana Lednára a Vojtecha Mozgaya z Predstavenstva Národného úradu práce. Prosím, ďalej. M. Mesiarik, poslanec: Ďalej navrhujem, aby Národná rada hlasovala o tom, že za členov Predstavenstva Národného úradu práce volí zástupcov štátu Jána Oravca a Jaroslavu Antalovú. Dajte hlasovať. I. Presperín, podpredseda NR SR: (Hlasovanie.) Prítomných 113, za 44, proti 0, zdržalo sa 56, nehlasovali 13. Konštatujem, že Národná rada nezvolila Jána Oravca a Jaroslavu Antalovú za zástupcov štátu v Predstavenstve Národného úradu práce. Nasleduje hlasovanie v prvom čítaní o vládnom návrhu zákona, ktorým sa mení... Pán poslanec Mikloško s procedurálnym návrhom. Prosím, ticho! Ticho, prosím.